P6_TA(2004)0058

Relvaeksport

Euroopa Parlamendi resolutsioon Euroopa Liidu relvaekspordi toimimisjuhendi rakendussätte 8 kohase nõukogu viienda aastaaruande kohta (2004/2103(INI))

Euroopa Parlament,

- võttes arvesse Euroopa Liidu relvaekspordi toimimisjuhendi rakendussätte 8 kohast nõukogu viiendat aastaaruannet [1];

- võttes arvesse Euroopa Liidu relvaekspordi toimimisjuhendi rakendusjuhist, mille osas jõuti kokkuleppele tavarelvade ekspordi töörühma 28. oktoobri 2003. a koosolekul (14283/03);

- võttes arvesse nõukogu 23. juuni 2003. a ühisseisukohta 2003/468/ÜVJP relvavahenduse kontrolli kohta [2];

- võttes arvesse 12. detsembril 2003. a nõukogu poolt vastu võetud Euroopa julgeolekustrateegiat;

- võttes arvesse nõukogu poolt 12. detsembril 2003. a vastu võetud ELi massihävitusrelvade leviku tõkestamise strateegiat, mille eesmärgiks on muuhulgas tugevdada ekspordikontrolli poliitikat ja tegevust;

- võttes arvesse ELi lepingu artiklit 17 ja EÜ asutamislepingu artiklit 296;

- võttes arvesse Euroopa Liidu relvaekspordi toimimisjuhendi rakendussätte 8 kohase nõukogu neljandat aastaaruannet [3] ja Euroopa Parlamendi sellekohast 25. septembri 2003. a resolutsiooni [4],

- võttes arvesse Euroopa Parlamendi 20. novembri 2003. a resolutsiooni komisjoni teatise kohta nõukogule, Euroopa Parlamendile, Euroopa majandus— ja sotsiaalkomiteele ning regioonide komiteele "Euroopa kaitseküsimused — Tööstuse ja turu küsimused — Euroopa Liidu kaitsevarustuse poliitika poole" [5];

- võttes arvesse Euroopa Parlamendi 22. aprilli 2004. a resolutsiooni inimõiguste olukorra kohta maailmas 2003. aastal ja Euroopa Liidu sellealase poliitika kohta [6];

- võttes arvesse Euroopa Parlamendi 18. detsembri 2003. a resolutsiooni [7] Euroopa Hiina Rahvavabariigi vastase relvakaubandusembargo tühistamise kohta;

- võttes arvesse Euroopa Parlamendi 6. juuli 2000. a resolutsiooni Jumala Vastupanuarmee (LRA) lasteröövi kohta [8] ja 3. juuli 2003. a resolutsiooni lastega kauplemise ja lapssõdurite kohta [9];

- võttes arvesse oma kodukorra artiklit 45;

- võttes arvesse välisasjade komisjoni raportit ja rahvusvahelise kaubanduse komisjoni arvamust (A6-0022/2004);

A. arvestades, et eriti külma sõja järgse julgeolekuolukorra taustal, mida iseloomustab suur piirkondlik ebastabiilsus, raskustes riigid, lapssõdurite kasutamine valitsusväliste rühmituste poolt, terroristlikud võrgustikud ja organiseeritud kuritegevus, on relvaekspordi rangetest kontrollidest kinnipidamine ülimalt tähtis;

B. arvestades, et nõukogu on eelpoolmainitud Euroopa julgeolekustrateegias mõned neist joontest määratlenud peamiste ohuallikatena külma sõja järgsele julgeolekuolukorrale;

C. arvestades, et organiseeritud kuritegevus ja rahvusvahelisel tasandil relvadega salakaubitsejad on laiendanud oma illegaalset tegevust väikerelvade valdkonda, mille vaba ja kontrollimatu kättesaadavus on oluline tegur konfliktide arvu suurenemisel, samuti asjaolu, et relvakaubanduse marsruudid läbivad ka laienenud ELi alasid ning laienenud ELi uusi naaberriike ja Lääne-Balkani piirkonna riike;

D. arvestades, et igal aastal hukkub käsirelvadega seotud vägivalla tagajärjel nii relvakonfliktides kui ka kuritegevuse tõttu ligikaudu pool miljonit inimest;

E. arvestades, et viimase kümne aasta jooksul on märgatavalt suurenenud eraturvafirmade või sõjaväeliste ettevõtete teenuste kasutamine, mis nõuab õigusaktide vastuvõtmist sõjalisi, politsei- ja turvateenuseid pakkuvate eraettevõtetjate kontrollimiseks ja järelevalveks;

F. arvestades, et EL peab täitma oma suurenenud kohustusi rahu ja julgeoleku tagamisel Euroopas ja kogu maailmas relvastuse edasise piiramise ja desarmeerimise algatustega;

G. arvestades, et võimalikult suur läbipaistvus sellel alal, sealhulgas põhjalike aastaaruannete koostamine, on demokraatliku kontrolli kui rahu ja stabiilsuse parima tagatise oluline eeltingimus;

H. arvestades, et Euroopa Liidu relvaekspordi toimimisjuhendi kasutusjuhis on oluline samm juhendi keeldumisest teatamist ja konsulteerimist puudutavate sätete selgitamisel ning liikmesriikidepoolse erineva tõlgendamise vältimisel;

I. arvestades, et nõukogu ühisseisukoht relvavahenduse kontrolli kohta on esimene samm illegaalse relvavahenduse kontrollimisel, kuid selle tõhusaks toimimiseks tuleb veel parandada rida puudusi;

J. arvestades, et edasiminekule vaatamata ilmneb, et ELi relvi, nende osasid, ELi litsentse relvade tootmiseks väljaspool ELi, ELi erateenuseid sõjalises ja julgeolekuvaldkonnas, ELi sõjaväelasi, sõjalisi teadmisi ja väljaõpet ning surmanuhtluseks, piinamiseks ja muuks julmaks, ebainimlikuks ja alandavaks kohtlemiseks mõeldud vahendeid vahendatakse jätkuvalt maailma sellistesse piirkondadesse, kus kahtlemata rikutakse toimimisjuhendis sätestatud norme;

K. arvestades, et illegaalse relvakaubandusega võitlemiseks ja relvade sobimatute lõppkasutajate kätte sattumise vältimiseks on hädavajalik relvavedude, relvaekspordi lõppkasutajate, muu sõjaväevarustuse ja turvaseadmete, litsentseeritud tootmise ja relvavahenduse tõhusam kontrollimine;

L. arvestades, et eriti Euroopa relvatööstuse arengu ning ühise julgeoleku- ja kaitsepoliitika kontekstis on vajalik ELi relvaekspordi kontrollipoliitika suurem ühtlustamine;

M. arvestades, et Euroopa Parlamendi eelpoolnimetatud 20. novembri 2003. a resolutsioonis rõhutatakse, et sõjaväevarustuse siseturu avanemisega peab kaasnema range ekspordikontroll ELi välispiiridel;

N. arvestades, et ELi osa rahvusvahelises relvakaubanduses üldiselt ning eriti väike- ja kergerelvade ekspordis on pärast kümne uue liikmesriigi liitumist 1. mail 2004 suurenenud ning osa neist toodavad suurel hulgal relvi ja ekspordivad neid; arvestades, et osa uutest liikmesriikidest ei ole siiani suutelised viivitamatult täitma kõiki toimimisjuhendist tulenevaid kohustusi ja vajaksid seega nende rakendamiseks abi;

O. arvestades, et umbes 80 protsenti ELi relvaekspordist ajavahemikul 1999 kuni 2003 oli suunatud väljaspool Euroopat asuvatesse riikidesse;

P. arvestades, et toimimisjuhendi vastuvõtmine kümne uue liikmesriigi poolt on suurendanud sellele vastavat relvaeksporti;

Q. arvestades, et ELi edasist laienemist silmas pidades on eriti oluline, et kandidaatriigid Horvaatia, Bulgaaria, Rumeenia ja Türgi esitaksid samuti iga-aastased aruanded oma relvaekspordipoliitika kohta, parandaksid kontrolli relvaekspordi üle ja tagaksid nende tingimustega seotud põhinormide järgimise; olles veendunud, et liikmesriigid ei peaks seda protsessi mitte ainult aktiivselt toetama, vaid olema positiivseks eeskujuks toimimisjuhendi rangel järgimisel ja relvaekspordialase põhjalike aastaaruannete koostamisel;

R. olles veendunud, et liikmesriikide relvaekspordipoliitika edasine ühtlustamine aitaks oluliselt kaasa Euroopa julgeoleku- ja kaitsepoliitika arengule ning aitaks ühtlasi tugevdada liikmesriikide ühist välispoliitikat;

S. olles veendunud, et ELi relvaekspordi kontrollipoliitika peab tagama ühenduse välispoliitilise tegevuse sidususe, kaasa arvatud eesmärkide osas sellistes valdkondades nagu kriisiennetus, vaesusega võitlemine, demokraatia tugevdamine ja inimõiguste edendamine;

T. olles veendunud, et globaalses kontekstis oleks tõeliselt tõhus ainult selline rahvusvaheline relvakaubanduse süsteem, mis põhineb rahvusvahelisel relvakaubanduse lepingul, mille aluseks on liikmesriikide rahvusvahelise õiguse kohased olemasolevad kohustused;

1. on arvamusel, et võitluses rahvusvahelise terrorismiga ning konfliktide ennetamise, piirkondliku stabiilsuse ja inimõiguste austamise huvides on selge ja tõhus ühine relvaekspordi kontrollipoliitika otsustava tähtsusega;

2. tervitab seetõttu edasiminekut, millele osutatakse toimimisjuhendi rakendamist käsitlevas viiendas aastaaruandes, ja eriti liikmesriikide kokkulepitud tegevuse jätkamist, mis on kokkuvõtlikult avaldatud I lisas ja II lisa tabelis, milles on esitatud väljastatud ekspordilitsentside arv ja väärtus ning relvaekspordi väärtus;

3. tervitab ennekõike nii vanade kui ka uute liikmesriikide poolt antava relvaeksporti puudutava teabe kvaliteedi paranemist; väljendab siiski muret teatud juhtudel esitatud andmete väärtuse üle;

4. on arvamusel, et esitatavate andmete läbipaistvuse tagamiseks on hädavajalik täielike ja ühitatavate andmete õigeaegne esitamine kõikide liikmesriikide poolt;

5. on rahul, et on jätkatud aruandemenetluste ühtlustamist ja astutud täiendavaid samme liikmesriikide vahelise täielikult võrreldava statistika saavutamiseks;

6. soovib seetõttu näha, et edasiminekule statistiliste andmete ühtlustamisele vaatamata esitaks iga liikmesriik andmed tarnitud relvade koguse ja tüübi, ekspordi koguväärtuse ja väljastamata jäetud litsentside arvu kohta, tuues välja keeldumise põhjused ning täpsema teabe sihtriigi ja lõpptarbijate liigitamise kohta, et sellisele täielikumale ja ühtlustatumale teabele tuginedes oleks võimalik parandada läbipaistvust;

7. tervitab seetõttu ekspordiloa andmisest keeldumisi sisaldava keskse andmebaasi loomist nõukogu sekretariaadi juurde Brüsselis; kutsub üles seda andmebaasi teatud aja pärast laiendama, lisades sinna ka teabe toimimisjuhendi kohastest konsultatsioonidest, samuti lõpptarbijatest, keda teatakse või kahtlustatakse relvade või muude kontrollitavate kaupade taasväljaveos, kõrvaletoimetamises või väärkasutamises;

8. soovib lisaks, et riiklikusse relvaekspordi aruandesse kantaks teave enne ametliku litsentsitaotluse sisseviimist tehtud relvaekspordi mitteametlike keeldumiste kohta;

9. rõhutab ekspordiloa andmisest keeldumisi kajastava keskse andmebaasi vajalikkust, kuna see annab liikmesriikidele infoallika konkreetsete keeldumiste uurimiseks;

10. tervitab uut ja ajakohastatud ELi ühist sõjalise otstarbega kaupade nimekirja ja selle avaldamist Euroopa Liidu Teatajas, kutsub liikmesriike üles täiustama oma aruandlust nn kahesuguse kasutusotstarbega ekspordi kohta ning muutma seda läbipaistvamaks, arvestades et sellist eksporti kasutatakse sageli inimõiguste rikkumisel;

11. leiab, et toimimisjuhendi sõnastus võib põhjustada erinevaid tõlgendusi liikmesriikide poolt, ja tervitab seetõttu juhendi kasutusjuhist, milles määratletakse ja selgitatakse toimimisjuhendi rakendussätteid; kutsub liikmesriike üles ekspordikriteeriumite selguse ja arusaadavuse parandamiseks neid muutma ning tagama, et nad kajastaksid täielikult liikmesriikide olemasolevaid, rahvusvahelisest õigusest tulenevaid kohustusi;

12. tervitab kriteeriumi 8 rakendamist (relvaekspordi vastavus vastuvõtjariigi tehnilise ja majandusliku suutlikkusega) käsitleva uuringu algatamist, mis aitab oluliselt kaasa kriiside ennetamisele ja säästvale arengule sotsiaalselt vähemarenenud riikides, nõudes samal ajal tungivalt, et liikmesriigid käituksid ülejäänud seitsme kriteeriumi puhul sarnaselt;

13. peab ELi ühtset relvavahenduse kontrollieeskirja oluliseks ja leiab, et vaatamata 2003. aasta ELi ühisele seisukohale relvavahenduse kontrolli kohta, on liikmesriikide rakendussätted ELi kodanike ja elanike poolt teostatava relvavahenduse, relvade transpordi ja relvade rahastamise kontrolli osas puudulikud juhtude osas, mil selline tegevus ja sellega seotud relvade vedu toimub kolmandate riikide kaudu;

14. tervitab ennekõike Austria, Belgia, Soome, Prantsusmaa, Saksamaa, Hollandi, Rootsi ja Suurbritannia pingutusi tavarelvade vahendamise kontrollimisel ning kutsub teisi liikmesriike üles kiirendama nõukogu relvavahenduskontrolli käsitlevas ühisseisukohas sätestatud kontrollimehhanismide riiklikku rakendamist;

15. kordab seisukohta, et sarnaselt USAs kehtivate õigusnormidega tuleks luua relvavahendustehingute kohustuslik register ja lubade süsteem, mis kehtiks ELi kodanikele ja ettevõtetele ka väljaspool ELi piire;

16. kutsub liikmesriike üles lisama relvade transpordi- ja rahastamisteenused relvavahendamist käsitlevasse õigusaktidesse;

17. kutsub liikmesriike üles keelustama hukkamiseks, piinamiseks ning muuks julmaks, ebainimlikuks ja alandavaks kohtlemiseks kasutatava varustuse vahendamist ning käsitlema ELi kodanike ja ELis registreeritud vahendajate ja ettevõtete poolt toime pandud ÜRO, ELi või OSCE relvaembargode, samuti ELi asjaomaste liikmesriikide relvaembargode rikkumisi kriminaalkuritegudena;

18. tervitab asjaolu, et "kaupade lõpptarbimise väljatoomine" lisati lõpptarbija sertifikaadis märgitavate miinimumdetailide hulka; nõuab samas väärkasutamist keelava klausli lisamist, milles kinnitataks, et vahendit ei kasutata keelatud otstarbel; kordab siiski nõudmist võtta kasutusele üleandmise kontrolli ja ekspordijärgne seiresüsteem, mis hõlmaks pädevate riiklike ametiasutuste poolt teostatavaid üleandmiskohtade ja varude süstemaatilisi füüsilisi kontrollimisi ning võimaldaks määrata karistust;

19. kutsub seetõttu liikmesriikide veel kord üles kaaluma võimalust võtta ELi tasandil kasutusele ühine seiresüsteem ja soovitab kaaluda Euroopa relvaekspordi kontrolli ameti mudelit;

20. kutsub nõukogu ja liikmesriike üles jätkama ELi relvakaubanduse embargot Hiina Rahvavabariigi suhtes ja mitte lõdvendama olemasolevaid riiklikke piiranguid sellise relvamüügi suhtes; leiab, et seda embargot tuleks jätkata, kuni EL on vastu võtnud õiguslikult siduva relvaekspordi toimimisjuhendi ja Hiina Rahvavabariik on astunud konkreetseid samme inimõiguste olukorra parandamiseks riigis, muuhulgas ratifitseerides ÜRO kodaniku- ja poliitiliste õiguste rahvusvahelise pakti ning austades täielikult vähemuste õigusi;

21. palub, et nõukogu tagaks ELi poliitika osas ühtse lähenemise relvaembargo kehtestamise suhtes valitsuste vastu, kes on süüdi inimõiguste tõsistes rikkumistes;

22. kutsub kandidaatriike — Horvaatiat, Bulgaariat, Rumeeniat ja Türgit — üles tugevdama oma riiklikke õigusakte ja eelkõige relvaekspordialast tegevust vastavalt toimimisjuhendile, teavitama sellest tegevusest vastavalt viienda aastaaruande I ja II lisale, kutsub komisjoni üles vastavaid edusamme liitumisläbirääkimiste käigus hoolikalt jälgima ning kutsub üles kõiki praeguseid liikmesriike koostama ja avaldama riiklikke aastaaruandeid 2004. kalendriaasta ning iga järgneva aasta kohta;

23. on arvamusel, et laienenud ELi uutelt naabritelt ja riikidelt, millega EL on sõlminud või kavatseb sõlmida stabiliseerimis- ja assotsiatsioonilepingu, tuleks samuti nõuda toimimisjuhendi järgimist; erilist tähelepanu tuleks pöörata Kaliningradile, mida varem on kasutatud ebaseaduslikele lõpptarbijatele mõeldud teistest Venemaa osadest pärineva sõjaväevarustuse ja relvade transiidipaigana; kutsub nõukogu ja komisjoni üles pöörama koostöös Vene Föderatsiooniga tähelepanu ebaseadusliku kaubandusega võitlemise meetmetele, sealhulgas korrapärasele infovahetusele ekspordi- ja transiidikontrolli ning lubade kohta;

24. kutsub liikmesriike üles andma kooskõlastatult piisavat abi kõikidele riikidele, kellel puuduvad vajalikud vahendid toimimisjuhendi korrapäraseks rakendamiseks;

25. tervitab selles kontekstis Poola ja Rootsi valitsuse algatust korraldada vanade ja uute liikmesriikide vahel viis mitteametlikku COARM-kohtumist relvaekspordi kontrolli alal soovitusega, et selline COARM-kohtumiste süsteem säilitataks ning kohtumised muudetaks esinduslikumaks ja korrapärasemaks, ning tervitab Hollandi valitsuse jõupingutusi toimimisjuhendi praktilise rakendamise tutvustamisel kandidaatriikidele ja teistele huvitatud riikidele;

26. kordab nõudmist seada õiguslikult siduvad sätted ja liikmesriikide relvaekspordi kontrollipoliitika täielik ühtlustamine lähiaja eesmärkideks ja soovitab liikmesriikidel astuda samme selles suunas, karistades kõiki ÜRO, ELi, OSCE või mõne liikmesriigi kehtestatud relvaembargo rikkumisi ELis registreeritud ettevõtete poolt;

27. soovitab vahepealsel ajal võtta kasutusele järgmised meetmeid:

a) täielik eelkonsultatsioon liikmesriikide vahel seoses relvade vahendamisega kriisiohtlikesse piirkondadesse koos ELi varajase hoiatamise indikaatorite nimekirja väljatöötamisega, kus märgitakse ära tõsised probleemid teatud lõppkasutajatega, mis võiksid mõjutada relvade ekspordilubade andmist;

b) täielik mitmepoolne lähenemine konsulteerimisprotsessile seoses litsentside andmise või nende andmisest keeldumisega, kus esimeseks sammuks on liikmesriikide võetud kohustus teavitada teisi liikmesriike kõikide nende osalusel toimunud konsulteerimiste sisust ja tulemusest, eriti juhul kui liikmesriik kavatseb anda litsentsi, mille andmisest teine liikmesriik on keeldunud;

c) toimimisjuhendi kõikide põhimõtete, kriteeriumide ja rakendussätete sisseviimine riiklikesse õigusaktidesse teadmisega, et see ei mõjuta liikmesriikide õigust rakendada piiravamat riiklikku poliitikat;

d) kõik ELi tulevased relvaembargod lähtuvad sellistes ühises sõjalises nimekirjas või kahesuguse kasutusotstarbega tooteid käsitleva nõukogu määruse (EÜ) nr 1334/2000 [10] lisades osutatud seadmete kategooriatest, mille puhul tuleb relvaembargot rakendada;

28. nõuab seoses ühise Euroopa relvatööstusturu loomisega, et kontroll relvastuse liikumise üle Euroopa Liidu piires kaotataks järk-järgult, tehes seda ELi relvaekspordi kontrollipoliitika kontekstis näiteks ELi toimimisjuhendi kohase keeluga anda litsents, mille andmisest teine liikmesriik on keeldunud;

29. toetab jõuliselt nõukogu kaubandusmääruse ettepanekut, millega kehtestatakse ekspordikeeld surmanuhtluse täideviimiseks, piinamiseks või muuks alandavaks või ebainimlikuks kohtlemiseks kasutatavatele vahenditele, keelustades sellised relvad nagu näiteks isikuvastased miinid ning kehtestades range kontrolli vahenditele, mida võidaks kasutada siserepressioonideks;

30. nõuab kolmandate riikide suhtes teostatava ekspordikontrolli osas erilise tähelepanu pööramist toodetele, mida on võimalik kasutada nii tsiviil- kui sõjalistel eesmärkidel, nagu jälgimisseadmed, samuti varuosadele ja toodetele, mida saab kasutada küberrelvades või mittesurmavaks inimõiguste rikkumiseks;

31. jagab COARMi muret reguleeritud kaupade humanitaareesmärkidel ekspordi lubamise soovitatavuse üle sellistel juhtudel, kui loa andmisest muidu keeldutaks; nõustub, et mõned reguleeritud kaubad võivad konfliktipiirkondades parandada tsiviilelanikkonna turvalisust ja heaolu, kuid rõhutab, et selliseid juhtumeid tuleb väga hoolikalt ja individuaalselt uurida ning liikmesriikidele tuleb anda piisavad tagatised väärkasutamiste vältimiseks;

32. kutsub liikmesriike üles tunnustama toimimisjuhendi kehtivust ka nende kaupade litsentseerimisel, mis on ette nähtud importivas riigis nende monteerimiseks alakoostesse või valmis relvasüsteemi nende hilisemaks ekspordiks kolmandasse riiki;

33. kutsub liikmesriike üles kiitma heaks õigusakte, mis näevad ette ELi litsentseeritud relvade (või nende osade) tootmise litsentseerimist kolmandates riikides;

34. kutsub liikmesriike üles tunnustama toimimisjuhendi kehtivust ka kõikide "valitsuselt valitsusele" üleandmiste korral, eriti liigsete relvade üleandmise puhul; kinnitab taas, et liigsete relvade eksportimisel riikidesse või nende üleandmine riikidele, kus neid kasutatakse inimõiguste rikkumiseks, rahvusvahelise humanitaarõiguse rikkumiseks või rahvusvahelise õiguse muul viisil rikkumiseks, rikutakse toimimisjuhendit;

35. kutsub liikmesriike üles tunnustama toimimisjuhendi kehtivust ka sõjaväe-, turva- ja politseipersonali ning sõjaliste teadmiste ja väljaõppe üleandmisele ning sõjalise ja julgeoleku valdkonna erateenustele;

36. kutsub liikmesriike üles leppima kokku relvakonfliktides osalevate riikide nimekirja, kuhu relvade müük peaks olema põhimõtteliselt keelatud, lähtudes relvaembargode järelevalvemehhanisme käsitlevatest ÜRO julgeolekunõukogu aruannetest ja soovitustest;

37. rõhutab uuringute tähtsust, mille eesmärk on tagada õiguslik järelevalve ja kontroll selliste teadmiste, tarkvara ja tehnoloogia elektroonilise edastamise üle, mis võivad olla seotud ühenduse ekspordilitsentsi vajavate kaupade nimekirjas olevate kaupadega;

38. kutsub ELi mittekuuluvaid relvi eksportivaid riike üles toetama toimimisjuhendi põhimõtteid ja kriteeriume, et anda juhendi kaudu arvestatav panus maailma relvaekspordi kontrollimisse, konfliktide ärahoidmisesse ja rahu edendamisesse maailmas;

39. on arvamusel, et tõhusat ülemaailmset relvaekspordi kontrolli on võimalik saavutada ainult rahvusvahelise relvakaubanduse kontrollsüsteemi abil, ning kutsub seetõttu liikmesriike üles edendama rangeid rahvusvahelisi relvaekspordi reegleid, pidades silmas 2006. aastal toimuvat ÜRO käsirelvade alast revideerimiskonverentsi, ja töötama õiguslikult siduva rahvusvahelise relvakaubanduslepingu suunas, milles sisalduksid meetmed sõjalise otstarbega kaupu tootvate ettevõtete üleminekuks uuele toodangule ja ümberstruktureerimiseks;

40. kutsub nõukogu ja liikmesriike üles rangelt jälgima lõppkasutaja sertifikaatide nõuete täitmist, eelkõige lõplikust sihtriigist teatamise, taasväljaveo keelu ja kinnituste osas, et kaupu kasutatakse vaid ettenähtud eesmärgil;

41. kutsub liikmesriikide valitsusi üles toimimisjuhendit põhjalikult läbi vaatama, võttes arvesse eespool mainitud nõudmisi ja soovitusi ning konsulteerides asjakohaste pooltega, nagu parlamendid ja valitsusvälised organisatsioonid;

42. teeb oma presidendile ülesandeks edastada käesolev resolutsioon nõukogule ja komisjonile ning liikmesriikide ja toimimisjuhendi põhimõtete järgimisega nõustunud kolmandate riikide parlamentidele ja valitsustele.

[1] ELT C 320, 31.12.2003, lk 1.

[2] ELT L 156, 25.6.2003, lk 79.

[3] EÜT C 319, 19.12.2002, lk 1.

[4] ELT C 77 E, 26.3.2004, lk 414.

[5] ELT C 87 E, 7.4.2004, lk 518.

[6] Vastuvõetud tekstid, P5_TA(2004)0376.

[7] Vastuvõetud tekstid, P5_TA(2003)0599.

[8] EÜT C 121, 24.4.2001, lk 401.

[9] ELT C 74 E, 24.3.2004, lk 854.

[10] EÜT L 159, 30.6.2000, lk 1.

--------------------------------------------------